MT Il-Ġurnal Uffiċjali tal-Unjoni Ewropea C 251/44

Opinjoni tal-Kumitat Ekonomiku u Soċjali Ewropew dwar “Il-Komunikazzjoni tal-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment — Stħarriġ Annwali dwar it-Tkabbir 2015”

(COM(2014) 902 final)

(2015/C 251/09)

Relatur ġenerali: is-Sur LOBO XAVIER

Nhar id-19 ta’ Diċembru 2014, il-Kummissjoni Ewropea ddeċidiet, b’konformità mal-Artikolu 304 tat-Trattat dwar il-Funzjonament tal-Unjoni Ewropea, li tikkonsulta lill-Kumitat Ekonomiku u Soċjali Ewropew dwar

“L-Istħarriġ Annwali dwar it-Tkabbir 2015”

COM(2014) 902 final.

Nhar id-9 ta’ Diċembru 2014, il-Bureau tal-Kumitat ta istruzzjonijiet lill-Kumitat ta’ Tmexxija tal-Ewropa 2020 sabiex jipprepara l-ħidma tal-Kumitat dwar is-suġġett.

Minħabba l-urġenza tal-ħidma, il-Kumitat Ekonomiku u Soċjali Ewropew iddeċieda, matul il-505 sessjoni plenarja tiegħu tat-18 u d-19 ta’ Frar 2015 (seduta tad-19 ta’ Frar), li jaħtar lis-Sur Lobo Xavier bħala relatur ġenerali u adotta din l-Opinjoni b’174 vot favur, 8 voti kontra u astensjoni 1 (waħda).

1. Konklużjonijiet u rakkomandazzjonijiet

1.1. Il-KESE jilqa’ b’sodisfazzjon l-Istħarriġ Annwali dwar it-Tkabbir 2015 tal-Kummissjoni (1) li għandu l-għan kunċettwali li jippromovi livelli adatti ta’ tkabbir li jsostnu l-irkupru tal-Ewropa. L-approċċ imsejjes fuq it-tliet pilastri – it-tisħiħ tal-investiment, ir-riformi strutturali u l-konsolidazzjoni fiskali u baġitarja reattiva – jidher li huwa reazzjoni tajba għall-ħtiġijiet tal-Ewropa u l-KESE jappoġġja l-pjan ta’ implimentazzjoni allinjat ma’ Semestru Ewropew iżjed effettiv. Madankollu, il-Kumitat jenfasizza wkoll li għad hemm xi dgħufijiet fil-proċess, meta wieħed iqis li l-Istħarriġ Annwali dwar it-Tkabbir ma jinkludix, pereżempju, l-aspetti soċjali u ambjentali u, b’mod partikolari, il-ġlieda kontra l-qgħad, li għadu għoli immens, u l-ġestjoni tal-kriżi soċjali għandhom jiġu ttrattati bħala prijorità politika b’mod espliċitu. L-Istħarriġ Annwali dwar it-Tkabbir huwa l-punt tat-tluq għal Semestru Ewropew effettiv u, għalhekk, il-KESE jemmen li għandu jkun hemm aktar impenn f’dak li jirrigwarda l-obbligi ta’ skadenza biex jinkisbu parteċipazzjoni aħjar u riżultati aħjar.

1.2. Il-KESE huwa tal-fehma li l-fiduċja li jsir investiment tiddependi wkoll miċ-ċarezza u s-sempliċità tal-iskadenza proposta, flimkien mas-sehem tal-partijiet interessati ewlenin. L-imsieħba soċjali u organizzazzjonijiet oħra tas-soċjetà ċivili inġenerali għandhom jiġu involuti fil-proċess sabiex tinkiseb il-kredibbiltà. Fil-fehma tal-KESE, huwa kruċjali li l-Kummissjoni tkun involuta mal-Parlament Ewropew u l-imsieħba soċjali kif ukoll organizzazzjonijiet oħra tas-soċjetà ċivili fil-livell Ewropew, qabel ma jiġi ppreżentat l-Istħarriġ Annwali dwar it-Tkabbir. Il-KESE jirrikonoxxi l-isforzi li għamlet il-Kummissjoni biex tinkoraġġixxi parteċipazzjoni akbar min-naħa tas-soċjetà ċivili, anke bil-kooperazzjoni tal-parlamenti nazzjonali, iżda jwissi li għandu jiġi implimentat “kalendarju ġdid tas-soċjetà ċivili” (2) biex tinkiseb l-effiċjenza u l-parteċipazzjoni ġenwina, b’riżultati effettivi. Jeħtieġ li jsir sforz kbir mill-imsieħba u l-istituzzjonijiet kollha biex l-intenzjonijiet tajbin jissarrfu f’konsegwenzi, u l-KESE jappella għal rwol proattiv mill-imsieħba soċjali.

1.3. Il-KESE jemmen li mhuwiex possibbli li jiġi implimentat pjan għat-tkabbir li jappoġġja miżuri għall-ħolqien tal-impjiegi mingħajr l-investiment. Għalhekk, huwa kruċjali għall-Ewropa li jiġu stabbiliti l-kundizzjonijiet adatti għal investiment ibbażat fuq is-sħubijiet li jinvolvi kemm lis-settur privat kif ukoll dak pubbliku. L-effettività tat-taħlita ta’ politiki proposta hija s-sinjal adatt biex il-fiduċja tingħata spinta – li hija essenzjali għall-investiment. Il-KESE jqis li huwa nuqqas kbir li fil-Pjan ta’ Investiment tagħha, li fih innifsu huwa rakkomandabbli, il-Kummissjoni timmira biss l-investiment privat u, b’mod ġenerali, tinjora l-ħtieġa ta’ investiment pubbliku. Il-KESE jappoġġja d-diskussjoni li għaddejja fil-Kummissjoni tal-UE dwar l-użu tal-hekk imsejħa “regola tad-deheb” fil-finanzjament, biex fil-kuntest tal-qafas tar-regoli fiskali tal-UEM, l-investimenti soċjali jiġu esklużi mill-kalkolu tad-defiċits pubbliċi netti (3). Il-KESE josserva wkoll li, indipendentement minn min se jmexxi l-investiment, il-muftieħ għas-suċċess huwa definizzjoni ċara tat-tip ta’ investiment u s-sostenibbiltà tiegħu fil-ġejjieni. F’dan il-kuntest, iż-żieda fl-investiment fit-tul fis-sistemi tal-edukazzjoni u t-taħriġ se tibbenefika tassew lis-suq tax-xogħol u jippermettu lill-Ewropej jifhmu d-dimensjoni soċjali tal-isfida. Huwa essenzjali li jkun hemm approċċ adatt biex jiġi miġġieled il-qgħad fost iż-żgħażagħ – li, b’xorti ħażina, huwa realtà fl-Ewropa – u l-Istati Membri għandhom jgħaqqdu l-politiki nazzjonali tagħhom sabiex tiġi evitata l-esklużjoni u jħeġġu l-integrazzjoni tal-gruppi żvantaġġati tas-soċjetà fis-suq tax-xogħol.

1.4. Il-KESE huwa verament konvint li l-industrija taqdi rwol kruċjali fl-iżvilupp tal-Ewropa. Hemm varjetà wiesgħa ta’ eżempji tajbin ta’ innovazzjoni fis-setturi industrijali u dan l-ambjent għandu jiġi amplifikat, sabiex jippromovi l-ħolqien tal-impjiegi u riżorsi umani bi kwalifiki għolja. Il-pjan ta’ investiment għandu jirrikonoxxi l-valur miżjud ta’ “industriji Ewropej li jkunu fuq quddiem” u jippromovi eżempji ta’ innovazzjoni u prattika tajba.

1.5. Il-KESE jitlob li tingħata attenzjoni lill-promozzjoni tal-investiment soċjali f’dan il-proċess. Il-KESE jemmen li l-investiment soċjali jista’ jaqdi rwol kritiku fil-promozzjoni tal-benesseri u l-qerda tal-faqar u l-esklużjoni; għalhekk, diġà appella biex fl-Istħarriġ Annwali dwar it-Tkabbir u fir-rakkomandazzjonijiet speċifiċi għall-pajjiżi (4) jiġu stabbiliti prijoritajiet b’mod espliċitu u jħeġġeġ il-promozzjoni ta’ miżuri li jippermettu li l-atturi rilevanti tas-soċjetà ċivili jilliberaw il-potenzjal sħiħ tal-intrapriżi tal-ekonomija soċjali u jsaħħu r-rwol tal-komunitajiet lokali (5).

1.6. Il-KESE jilqa’ b’sodisfazzjon l-isforz li sar biex jiġi promoss il-potenzjal tal-Ewropa permezz tas-suq diġitali. Is-suq diġitali jista’ verament jagħti spinta lill-ekonomija u t-tkabbir tal-impjieg jekk jittieħdu ċerti miżuri ewlenin. In-negozji ser ikunu jistgħu jisfruttaw il-potenzjal sħiħ tal-aġenda diġitali biss meta jkun hemm regoli komuni Ewropej dwar il-protezzjoni tad-data li jistabbilixxu standards għoljin u meta terġa’ tinkiseb il-fiduċja tal-konsumaturi. Il-KESE jħeġġeġ lill-Kummissjoni tħaffef il-pass tal-implimentazzjoni tas-suq intern biex tisfrutta bis-sħiħ din l-aġenda.

1.7. Il-KESE jemmen li r-responsabbiltà fiskali hija meħtieġa mill-Istati Membri kollha u għandha tintrabat b’mod dirett mal-promozzjoni tal-impjieg u r-responsabbiltà soċjali. Għall-promozzjoni tat-tkabbir, huwa essenzjali li jiġu rispettati l-kompromessi rigward governanza bbilanċjata u responsabbli. Il-KESE jappoġġja konsolidazzjoni fiskali li tiffavorixxi t-tkabbir u jitlob – fejn possibbli – lill-Istati Membri jnaqqsu l-piż tat-tassazzjoni impost mill-politiki ta’ awsterità fuq iċ-ċittadini u jitlob għal miżuri oħra bil-għan li tingħata spinta mill-ġdid lill-investiment privat mingħajr ma jiġi injorat l-investiment pubbliku intelliġenti.

1.8. Is-sistema ta’ governanza mmirata lejn il-kisba ta’ responsabbiltà fiskali permezz ta’ sorveljanza baġitarja iżjed konxja u integrata hija approċċ interessanti li jista’ jippermetti li r-rakkomandazzjonijiet ta’ politika tal-UE jiġu integrati kif imiss fit-tħejjija tal-baġits nazzjonali. Il-KESE jilqa’ b’sodisfazzjon is-semplifikazzjoni tas-Semestru, li diġà rrakkomanda fl-Opinjoni dwar “L-Istħarriġ Annwali dwar it-Tkabbir tal-2014” (6), u jixtieq li dawn il-bidliet ikunu effettivi.

1.9. Il-Kumitat huwa favur iktar uniformità fil-preżentazzjoni tal-qagħda baġitarja ta’ kull Stat Membru. Dan ser jissimplifika l-paraguni u jista’ jkun aktar effiċjenti biex jinkisbu soluzzjonijiet fil-livell Ewropew. Jista’ jkun ukoll interessanti li jiġi kkunsidrat mill-ġdid il-kalkolu tad-dejn intern sabiex tinkiseb informazzjoni aktar reali u bbilanċjata.

2. Introduzzjoni

2.1. Il-Kumitat jilqa’ b’sodisfazzjon l-Istħarriġ Annwali dwar it-Tkabbir bħala linja gwida għall-“aġġornament” tal-politiki Ewropej immirati biex jagħtu spinta lill-ekonomija u lit-tkabbir sostenibbli għal kulħadd.

Is-Semestru Ewropew ta prova li qed iservi bħala punt ta’ referenza għall-introduzzjoni jew it-tisħiħ ta’ politiki fiskali jew ir-riformi strutturali meħtieġa biex jiġi żgurat it-tkabbir, u kiseb riżultati tanġibbli; madankollu, jista’ jiġi kkritikat minħabba d-dewmien tal-proċeduri u n-nuqqas ta’ riżolutezza rigward l-aħjar modi biex noħorġu mill-kriżi gravi li laqtet lill-Ewropa b’tant ħruxija, u li għada qed tinħass, ftit jew wisq, fl-Istati Membri kollha.

2.2. Għalhekk, il-valur tal-inizjattiva ma jistax jiġi kkontestat, speċjalment meta wieħed iqis ir-restrizzjonijiet li jiffaċċja kull Stat Membru fid-dawl tal-politiki tat-tkabbir, li jirriflettu ċ-ċirkustanzi speċifiċi tagħhom u l-ħeffa li biha jkunu implimentaw miżuri u riformi li kellhom impatt u kisbu r-riżultati.

2.3. Fl-Istħarriġ Annwali tagħha dwar it-Tkabbir 2015, il-Kummissjoni tirrakkomanda biċ-ċar politika ekonomika msejsa fuq tliet pilastri integrati ewlenin: it-tkabbir tal-investiment, riformi strutturali iżjed rapidi u konsolidazzjoni fiskali responsabbli li tiffavorixxi t-tkabbir. Fil-fehma tal-Kummissjoni, il-mod li bih dawn it-tliet pilastri tal-politika ekonomika huma integrati ser ikun il-muftieħ għas-suċċess u għall-ksib tar-riżultati li jippermettu li jitnaqqas il-qgħad, b’mod partikolari fost iż-żgħażagħ. Dan se jeħtieġ riformi strutturali fis-suq tax-xogħol, aktar riforma tal-pensjonijiet, il-modernizzazzjoni tas-sistemi tal-protezzjoni soċjali, swieq iżjed flessibbli tal-prodotti u s-servizzi, it-titjib tal-klima ta’ investiment u l-ambjent tan-negozju, it-tijib fil-kwalità tal-investiment fir-riċerka, l-innovazzjoni, l-edukazzjoni u t-taħriġ u spinta mill-ġdid lit-tiftix ta’ effiċjenza fl-amministrazzjoni pubblika.

2.4. Huwa interessanti li l-Kummissjoni tagħmel ukoll sejħa għall-parteċipazzjoni tas-soċjetà ċivili matul il-proċess tat-tkabbir u t-tibdil, b’enfasi partikolari fuq is-sehem tal-imsieħba soċjali (7). Hija titlob ukoll lill-Istati Membri biex jinvolvu lill-parlamenti nazzjonali b’mod aktar attiv, u biex iħeġġu lill-pubbliku jinvolvi ruħu b’mod attiv u jgħin fil-valutazzjoni tal-politiki li għandhom jiġu implimentati. Ta’ min jinnota dan l-isforz biex titjieb il-parteċipazzjoni pubblika fi żmien fejn hemm tħassib li n-nies iħossuhom distakkati ferm mill-proġett Ewropew.

3. Approċċ integrat

3.1. Promozzjoni tal-investiment

3.1.1. Il-KESE huwa konvint li l-irkupru tal-livelli ta’ investiment, flimkien mal-fiduċja tal-investituri (fost kemm l-istituzzjonijiet kif ukoll l-individwi) huwa komponent ewlieni tat-tkabbir. Huwa għalhekk jilqa’ b’sodisfazzjon il-Pjan ta’ Investiment għall-Ewropa (8), li jindirizza l-ħtieġa għall-promozzjoni ta’ investimenti strutturali kruċjali li joħolqu l-kundizzjonijiet għat-tkabbir u s-sostenibbiltà meħtieġa għall-kompetittività. Madankollu, il-KESE jqis li huwa nuqqas kbir li fil-Pjan ta’ Investiment tagħha, li fih innifsu huwa rakkomandabbli, il-Kummissjoni timmira biss l-investiment privat u, b’mod ġenerali, tinjora l-ħtieġa ta’ investiment pubbliku. Il-KESE jappoġġja d-diskussjoni li għaddejja fil-Kummissjoni tal-UE dwar l-użu tal-hekk imsejħa “regola tad-deheb” fil-finanzjament, biex fil-kuntest tal-qafas tar-regoli fiskali tal-UEM, l-investimenti soċjali jiġu esklużi mill-kalkolu tad-defiċits pubbliċi netti (9).

3.1.2. L-analiżi tas-sitwazzjoni attwali turi li l-Ewropa saret anqas kompetittiva meta mqabbla ma’ ekonomiji globali oħra, preċiżament minħabba t-tnaqqis fl-investiment f’oqsma kritiċi, pereżempju l-immodernizzar tat-tagħmir u l-aċċess għat-teknoloġiji u t-titjib tal-edukazzjoni, fost l-oħrajn. Filwaqt li l-KESE konsegwentement japprova dan il-pjan għall-promozzjoni tal-investiment, għadd ta’ fatturi varjabbli jibqgħu mhux ċari u jista’ jkollhom impatt negattiv fuq l-utilità tal-pjan. Il-bażi kunċettwali tidher soda, iżda l-KESE jiddubita kif il-pjan jista’ jiġi implimentat b’mod sħiħ u fuq skala kbira.

3.1.3. Ir-riżervi li l-KESE jħossu obbligat li jesprimi rigward ir-rakkomandazzjonijiet tal-Istħarriġ Annwali dwar it-Tkabbir jikkonċernaw l-iżjed ir-restrizzjonijiet li għadhom qed jiffaċċjaw xi Stati Membri mil-lat tal-livelli ta’ investiment meħtieġa. Għad hemm inugwaljanza sostanzjali fl-aċċess għall-finanzi, speċjalment għall-SMEs, liema ħaġa jista’ jkollha impatt negattiv fuq l-utilità tal-inizjattiva, anke jekk il-gvernijiet nazzjonali juru rieda politika. F’dan l-istadju, għadu mhux ċar kif din l-inugwaljanza ser tiġi indirizzata u mnaqqsa sabiex jiġi promoss l-investiment inklużiv fl-Ewropa, minkejja r-rakkomandazzjonijiet tal-Kummissjoni tant sodisfaċenti dwar l-aċċess tal-SMEs għall-finanzjament, liema ħaġa tinvolvi approċċ ġdid dwar l-insolvenza u l-falliment tan-negozju u titjib tal-qafas regolatorju bil-għan li jittejjeb l-investiment fit-tul fl-SMEs.

3.1.4. Il-KESE jemmen ukoll li l-programmi ta’ investiment eżistenti u disponibbli se jkunu kruċjali biex jintlaħqu l-għanijiet relatati mat-tkabbir u japprova l-ħtieġa li l-Istati Membri jiġu inkoraġġiti – inklużi l-pubbliku ġenerali, in-negozji u l-korpi uffiċjali – jaqdu rwol attiv fi programmi mmirati lejhom li huma maħsuba biex ikunu inklużivi u jippromovu l-eċċellenza, bħall-Orizzont 2020 (10) (għall-innovazzjoni u r-riċerka), il-Faċilità Nikkollegaw l-Ewropa (11) (għall-investimenti fl-infrastruttura) u COSME (12) (għall-finanzjament tal-SMEs). Il-KESE jitlob ukoll, madankollu, li l-istrutturi għall-monitoraġġ tal-programmi jsiru aktar inklużivi u “faċli għall-utent” sabiex titrawwem l-eċċellenza u jkun hemm aċċess aktar ġust għall-istituzzjonijiet u l-Istati Membri kollha, mingħajr ma jintilfu r-rigorożità u l-eċċellenza meħtieġa mill-programmi.

3.1.5. Il-KESE jemmen tassew fl-effettività tal-investiment soċjali u l-impatt dirett tiegħu fuq il-benesseri tal-popolazzjoni. Il-politika pubblika m’għandhiex tinjora l-qawwa tal-intrapriżi tal-ekonomija soċjali, mhux biss minħabba li huma marbuta mill-qrib mas-soċjetà ċivili iżda wkoll għax hemm eżempji tajbin li jistgħu jintużaw f’sitwazzjonijiet simili. L-Ewropa għandha tippromovi l-aħjar prattiki mill-Istati Membri kollha tal-Komunità (13).

3.2. Riformi strutturali

3.2.1. Is-suq uniku għall-prodotti u s-servizzi minn dejjem kien fil-qalba tal-integrazzjoni Ewropea. Diġà ntlaħqu diversi għanijiet, permezz ta’ sforzi enormi, iżda xi oqsma li huma ta’ importanza kritika għat-tkabbir għadhom ma nbidlux. Għalhekk, il-KESE jilqa’ b’sodisfazzjon l-isforzi tal-Istati Membri biex jintgħelbu l-ostakli għall-ħolqien ta’ suq uniku li jkun effettiv, effiċjenti u ġust. Il-KESE lanqas ma jiddubita l-benefiċċji għall-konsumaturi Ewropej ta’ suq uniku effiċjenti għall-prodotti u s-servizzi, li jagħmlu l-Ewropa post aktar attraenti għall-investiment, u b’hekk ikun hemm impatt dirett fuq il-ħolqien tal-impjiegi u l-benesseri soċjali. Il-Kumitat jemmen, madankollu, li huwa importanti li jsiru sforzi ikbar u jittieħdu passi prattiċi lejn il-kisba ta’ dan l-għan.

3.2.2. Il-pożizzjoni ewlenija li tinkiseb bil-ħolqien ta’ suq diġitali uniku huwa għalhekk essenzjali u huwa wkoll biċ-ċar xi ħaġa li l-KESE jimpenja ruħu bis-sħiħ lejha. Il-KESE huwa konvint għalkollox mill-benefiċċji ta’ suq diġitali uniku effiċjenti u huwa tal-fehma li l-arranġamenti ta’ finanzjament għall-investiment fl-infrastruttura u l-għarfien għandhom ikunu orjentati lejn dan l-għan; madankollu, jerġa’ jieħu nota tad-differenzi bejn l-Istati Membri, li jistgħu jxekklu l-integrazzjoni effiċjenti.

3.2.3. Bl-istess mod, filwaqt li jitrawmu l-eċċellenza u l-effiċjenza tas-suq uniku diġitali (14), l-Ewropa għandha titlob lill-kompetituri tagħha jirrispettaw ir-regoli u l-istandards Ewropej, għax jekk ma jagħmlux imqar dan ikun inġust għas-suq intern innifsu. Il-KESE mhuwiex qed jirreferi għall-protezzjoniżmu jew kwalunkwe miżura oħra bħal din, iżda sempliċement qed jappella għaċ-ċarezza matul il-proċess u għall-implimentazzjoni adatta tal-miżuri u r-rekwiżiti meħtieġa biex tkun minn ta’ quddiem fl-oqsma differenti tal-ekonomija u s-soċjetà.

3.2.4. Il-Kumitat huwa tal-fehma li l-pjani għat-tkabbir u l-ħolqien tal-impjiegi jridu jkunu allinjati mar-riformi nazzjonali li jagħtu spinta lill-parteċipazzjoni fix-xogħol ta’ kwalità għolja, iżidu l-produttività u jieħdu l-aħjar mis-sistemi tat-taħriġ u l-edukazzjoni.

3.3. It-tiftix ta’ politika fiskali responsabbli

3.3.1. Minkejja t-titjib fil-prestazzjoni tal-Istati Membri rigward id-dejn sovran nazzjonali tagħhom – l-għadd ta’ pajjiżi f’defiċit eċċessiv naqas minn 24 fl-2011 għal 11 fl-2014 (15), li huwa żvilupp pożittiv – għad fadal ħafna xi jsir f’dan ir-rigward, speċjalment mill-perspettiva ta’ tkabbir fuq medda medja ta’ żmien u fit-tul.

3.3.2. Il-proċessi ta’ aġġustament tal-Istati Membri saru għad-detriment tal-benesseri soċjali taċ-ċittadini, u affettwaw lil kulħadd, kemm l-individwi kif ukoll in-negozju. Għaldaqstant, il-KESE huwa tal-fehma li l-ġlieda kontra l-qgħad, li għadu għoli immens, kif ukoll il-ġestjoni tal-kriżi soċjali, għandhom jiġu ttrattati bħala prijorità politika b’mod espliċitu.

3.3.3. Il-KESE jilqa’ b’sodisfazzjon politika li tgħaqqad ir-responsabbiltà fiskali ma’ politiki għat-tkabbir ekonomiku iżda jwissi dwar il-ħtieġa li jiġu implimentati politiki li jirriflettu s-sitwazzjoni reali f’kull Stat Membru. L-applikazzjoni ta’ miżuri ġeneriċi għal sitwazzjonijiet differenti wriet li hija riċetta għall-falliment. Il-Kummissjoni ma tridx tirrepeti żbalji reċenti.

3.3.4. Il-Kumitat iħeġġeġ lill-Kummissjoni sssaħħaħ il-ġlieda kontra l-frodi tat-taxxa u l-evażjoni tat-taxxa. Għandhom jiġu promossi l-prattiki tajbin fil-ġlieda kontra l-frodi tat-taxxa u l-evażjoni tat-taxxa; għandhom ukoll jiġu kondiviżi biex jinkisbu aktar effiċjenza u ġustizzja.

4. Titjib fis-sistema ta’ governanza, li jagħmilha aktar effettiva

4.1. Il-KESE qed jaqdi rwol partikolarment attiv fil-valutazzjoni u r-reviżjoni tal-implimentazzjoni tal-Istrateġija Ewropea 2020 (16). Għalhekk, huwa b’sens ta’ responsabbiltà li l-Kumitat jikkunsidra li l-fatt li ż-żmien magħżul għar-reviżjoni tal-Istrateġija jiġi allinjat mas-Semestru Ewropew u l-Kunsill huwa miżura ewlenija għall-kisba tal-għanijiet proposti u biex il-miżuri proposti jkunu iżjed effiċjenti, u wkoll għall-valutazzjoni tal-għanijiet innifishom.

4.2. Dan l-allinjament, kif ġie osservat b’mod wiesa’ mill-Kumitat ta’ Tmexxija Ewropa 2020, huwa kruċjali għall-valutazzjoni tal-għanijiet stabbiliti u biex jiġu aġġustati l-miżuri li huma implimentati, u b’hekk isiru aktar effiċjenti fid-dawl tas-sitwazzjoni reali fl-Ewropa inġenerali u l-Istati Membri b’mod partikolari.

4.3. Il-KESE jilqa’ b’sodisfazzjon is-semplifikazzjoni tas-Semestru Ewropew, speċjalment il-proposta biex titressaq valutazzjoni ekonomika komprensiva waħda għal kull Stat Membru u l-fatt li l-pubblikazzjoni tagħha ser issir iżjed kmieni, f’Marzu. Fil-fehma tal-Kumitat, huwa importanti li anke r-rakkomandazzjonijiet speċifiċi għall-pajjiż (CSR) ser jiġu ppreżentati iżjed kmieni.

4.4. Il-KESE jaqbel mal-Kummissjoni li l-programmi nazzjonali ta’ riforma għandhom ikunu ffukati mill-ġdid u jqis li huwa essenzjali li l-imsieħba soċjali, kif ukoll organizzazzjonijiet oħra tas-soċjetà ċivili, jiġu involuti f’fażi bikrija fit-tfassil tagħhom. Dan ser isaħħaħ is-sjieda tas-Semestru Ewropew u jwassal għal implimentazzjoni aħjar, billi fl-aħħar mill-aħħar itejjeb il-leġittimità demokratika tiegħu.

4.5. Il-KESE jenfasizza li r-reviżjoni ta’ nofs it-term tal-Istrateġija Ewropa 2020 għandha tiġi ppubblikata fi żmien propizju b’mod li l-partijiet interessati jingħataw żmien biżżejjed biex jippreparaw il-pożizzjonijiet tagħhom.

4.6. Il-Kumitat jemmen li l-politiki ta’ innovazzjoni soċjali u investiment soċjali għandhom jiġu inklużi fir-reviżjoni tal-Istrateġija Ewropa 2020 u jkollhom l-appoġġ ta’ inizjattiva ewlenija. Il-KESE jitlob għall-introduzzjoni ta’ kejl tal-impatt soċjali fid-dawl tal-progress tal-politiki soċjali, inklużi indikaturi soċjali f’rapporti ta’ progress nazzjonali.

4.7. L-Ewropa għandha tieħu azzjoni soda billi turi solidarjetà u rispett lejn is-sovranità tal-Istati Membri, il-kapaċità ta’ rispons u, fuq kollox, tmexxija intelliġenti biex jinstabu soluzzjonijiet li huma inklużivi u bbilanċjati, u b’hekk jinħoloq kunsens li jista’ jimmobilizza l-pubbliku biex jipparteċipa f’proġett li huwa verament Ewropew u li hu ta’ benefiċċju għal kulħadd.

4.8. Il-KESE huwa konxju tal-isfidi futuri u għalhekk jinsab imħasseb dwar in-nuqqas ta’ ideat fir-rapport tal-Istħarriġ Annwali dwar it-Tkabbir rigward kwistjonijiet ambjentali. Hija ħaġa minn awl id-dinja li l-pjan ta’ investiment jikkunsidra dan it-tħassib, iżda taqsima speċifika dwar l-isfidi, l-opportunitajiet u l-politika ambjentali tagħti wkoll is-setgħa lit-tmexxija tal-Ewropa f’dan il-qasam. Din ser ikollha wkoll impatt fuq il-fiduċja u l-kunfidenza fil-konfront tal-futur tal-industrija fl-UE kif ukoll fuq il-benesseri tal-poplu u fuq is-sostenibbiltà.

Brussell, id-19 ta’ Frar 2015. Il-President tal-Kumitat Ekonomiku u Soċjali Ewropew Henri MALOSSE

(1) Għall-Istħarriġ Annwali dwar it-Tkabbir 2015, ara l-websajt tal-Kummissjoni Ewropea http://ec.europa.eu/europe2020/making-it-happen/annual-growth-surveys/index_mt.htm

(2) Ara l-Anness.

(3) Opinjoni tal-KESE dwar “L-impatt tas-servizzi tan-negozju fl-industrija”, ĠU C 226, 16.7.2014, p. 21-27.

(4) Opinjoni tal-KESE dwar “Lejn Investiment Soċjali għat-Tkabbir u l-Koeżjoni – inkluża l-implimentazzjoni tal-Fond Soċjali Ewropew 2014-2020”, ĠU C 271, 19.9.2013, p. 91-96 u dwar “L-impatt tal-investimenti soċjali fuq l-impjiegi u l-fondi pubbliċi”, ĠU C 226, 16.7.2014, p. 21-27.

(5) Ara d-Dikjarazzjoni ta’ Milan tal-Kumitat Ekonomiku u Soċjali Ewropew: EESC calls for innovation in the Union’s welfare systems to adapt to the new challenges ahead (mhux disponibbli bil-Malti).

(6) Opinjoni tal-KESE dwar “L-Istħarriġ Annwali dwar it-Tkabbir tal-2014”, ĠU C 214, 8.7.2014, p. 46-54

(7) Ara r-rakkomandazzjonijiet li saru fl-Opinjoni tal-KESE dwar l-Istħarriġ Annwali dwar it-Tkabbir 2014, u r-rapport tal-KESE dwar ir-reviżjoni ta’ nofs it-term tal-Ewropa 2020: http://www.eesc.europa.eu/?i=portal.en.europe-2020-meetings.34402 (mhux disponibbli bil-Malti).

(8) Għall-Pjan ta’ Investiment, ara l-websajt tal-Kummissjoni Ewropea http://ec.europa.eu/priorities/jobs-growth-investment/plan/index_en.htm (mhux disponibbli bil-Malti).

(9) Opinjoni tal-KESE dwar “L-impatt tas-servizzi tan-negozju fl-industrija”, ĠU C 226, 16.7.2014, p. 21-27.

(10) Għall-Orizzont 2020, ara l-websajt tal-Kummissjoni Ewropea http://ec.europa.eu/programmes/horizon2020 (mhux disponibbli bil-Malti).

(11) Għall-Faċilità Nikkollegaw l-Ewropa, ara l-websajt tal-Kummissjoni Ewropea http://ec.europa.eu/digital-agenda/en/connecting-europe-facility (mhux disponibbli bil-Malti).

(12) Għall-COSME, ara l-websajt tal-Kummissjoni Ewropea http://ec.europa.eu/enterprise/initiatives/cosme/index_en.htm (mhux disponibbli bil-Malti).

(13) Opinjoni tal-KESE dwar “L-investiment b’impatt soċjali”, ĠU C 458, 19.12.2014, p. 14-18

(14) Opinjoni tal-KESE dwar “Progress fl-implimentazzjoni tal-Istrateġija Ewropa 2020”, EUR/007 – EESC-2015-00034-00-00-AC-TRA.

(15) Għad-“defiċit eċċessiv” ara l-Istħarriġ Annwali dwar it-Tkabbir 2015 fil-websajt tal-Kummissjoni Ewropea http://ec.europa.eu/europe2020/making-it-happen/annual-growth-surveys/index_mt.htm, punt 4: Fl-INSEGWIMENT GĦAR-RESPONSABILITÀ FISKALI.

(16) Ara r-rapport tal-KESE dwar ir-reviżjoni ta’ nofs it-term tal-Ewropa 2020: http://www.eesc.europa.eu/?i=portal.en.europe-2020-meetings.34402 (mhux disponibbli bil-Malti).